ኢትዮጵያ በካይዘን ፍልስፍና ከፍተኛ ውጤት እያስመዘገበች ነው
 ኢትዮጵያ ባለፉት ሁለት ዓመታት የካይዘን ፍልስፍና ተግባራዊ በማድረግ ከፍተኛ ውጤት ማስመዝገቧን የጃፓን ዓለም ዓቀፍ የልማት ትብብር ኤጀንሲ (ጃይካ)ገለጸ።በኤጀንሲው የኢንዱስትሪ ልማትና ፐብሊክ  ፖሊሲ ክፍል ዳይሬክተር አናካ አኪሂሻ ለኢትዮጵያ ዜና አገልግሎት እንደገለፁት ኢትዮጵያ  የካይዘን ፍልስፍናን ተግባራዊ በማድረግና ውጤት በማስመዝገብ በአፍሪካ አህጉር ግንባር ቀደሙን ስፍራ ይዛለች።ባለፉት ሁለት አመታት በካይዘን ትግበራ ባሳየችው ለውጥና ባስመዘገበችው ውጤት አድናቆት እንድታገኝ አስችሏታል ያሉት ዳይሬክተሩ በሁለተኛው የእድገትና ትራንስፎርሜሽን እቅድ ዘመንም የበለጠ ውጤታማ እንድምትሆን እምነታቸውን ገልጸዋል።ጃይካ በኢንዱስትሪ ልማት መስክ የትራንስፎርሜሽን እቅዱ ውጤታማ ሆኖ እንዲቀጥል ለኢትዮጵያ የሚያደርገውን ድጋፍ አጠናክሮ እንደሚቀጥልም አረጋግጠዋል።ጃይካ ሁለተኛው ምዕራፍ የእድገትና ትራንስፎርሜሽን እቅድ ዘመን የኢንዱስትሪ ልማቱ ውጤታማ ሆኖ እንዲቀጥል ከኢትዮጵያ ካይዘን ኢንስቲትዩት ጋር የድጋፍ ስምምነት በዛሬው እለት ተፈራርሟል።የኢትዮጵያ ካይዘን ኢንስቲትዩት ዋና ዳይሬክተር አቶ ጌታሁን ታደሰ ስምምነቱ ኢትዮጵያ በማኑፋክቸሪንግ ፣በብረታብረትና ኢንጂነሪንግ ልማት ዘርፎች እያስመዘገበች ያለው እድገት በቀጣይነት አጠናክራ ለመቀጠል የሚያስችላት መሆኑን ገልፀዋል።አቶ ጌታሁን እንዳሉት ስምምነቱ ምርትና ምርታማነትን መጨመርና ጥራትን ማረጋገጥ ፣ብቃት ያለው የሰው ኃይል ለማፍራት፣የቤቶች ልማት ግንባታ ጥራትን ለማስጠበቅና ፍጥነት ያለውና ውጪ ቆጣቢ እንዲሆን የጎላ ጠቀሜታ ይኖረዋል።ከሁለት አመት በፊት በ28 ኩባንያዎች ላይ ተግባራዊ መሆን የጀመረው የካይዘን ፍልስፍና በአሁኑ ወቅት ከ100 በላይ ኩባንያዎችና ደርጅቶች ላይ ተግባራዊ እየተደረገ ነው።አራት የመንግስት ዩኒቨርሲቲዎችና 4 የቴክኒክና ሙያ ትምህርት ተቋማትም የካይዘን ፕሮጀክት ተግባራዊ የተደረገባቸው ከፍተኛ ትምህርት ተቋማት ናቸው።በሁለተኛው የእድገትና ትራንስፎርሜሽን እቅድ ዘመን ሁሉም ዩኒቨርስቲዎችና የቴክኒክና ሙያ ተቋማትን ጨምሮ ከ250 በላይ ኩባንያዎችን በካይዘን የፍልሰፍና አሰራር እንዲመሩ ለማድረግ ታቅዷል።በኢትዮጵያ የከይዘን ፕሮጀክት የጥራትና ምርታማነት አቅም ግንባታ ዋና አማካሪ ዶክተር ሱዮሺ ኪኩች በበኩላቸው ኢትዮጵያ የካይዘን ፍልስፍናን ገቢራዊ ማድረግ ከመጀመረች ወዲህ በዘርፉ የተሻለ ውጤት እያሳየች መሆኗን አመልክተዋል።እንደ ዶክተር ሱዮሺ ኪኩች ገለጻ መንግስት ለዘርፉ የሰጠው ትኩረት ከፍተኛ መሆንና የካይዘን ኢንስቲትዩቱ አመራር ብቁ ሆኖ መገኘቱ ለተመዘገበው ውጤት አስተዋፆኦ አድርጓል።እንደ ኢዜአ ዘገባ ከጥቂት ወራት በፊት በኢትዮጵያ ይፋዊ የስራ ጉብኝት ያደረጉት የጃፓኑ ጠቅላይ ሚኒስትር ሺንዞ አቤ የአፍሪካ የካይዘን ማእከል በአዲስ አበባ እንደሚገነባ መግለጻቸው ይታወሳል።